Jouduin viime viikolla hieman yllättäen pohtimaan vaihtoehtoraha bitcoinin luonnetta. Bitcoin on digitaalinen valuutta, jota on viime aikoina käsitelty monilla eri tahoilla, myös Suomessa (ks. esimerkiksi tämä kirjoitus HS:ssä 20.4.2013).

En esitä tarkempaa analyysiä bitcoinista vaihdon välineenä, arvon säilyttäjänä tai sijoituskohteena. En siis lukijan mahdolliseksi pettymykseksi suoraan vastaa kysymykseen, mitä yhteistä on bitcoinilla ja oravannahalla. Sen sijaan olen koonnut alle linkkejä, joista voi käydä tutustumassa siihen, mitä (valtavirta) taloustieteilijät ovat bitcoinista blogeissaan kirjoittaneet tai muutoin todenneet.

Paul Krugman (Princetonin yliopisto) / The Conscience of a Liberal

Krugman on kirjoittanut bitcoinista ainakin kahdesti, otsikoilla Golden Cyberfetters ja Adam Smith hates Bitcoin. Lyhyesti sanottuna, Krugman vaikuttaa epäilevältä: Häntä huolestuttaa mm. se, että bitcoinin arvo suhteessa muihin (tavallisiin) valuuttoihin on vaihdellut paljon ja se, että bitcoinin taloudellisessa luonteessa on yhtenevyyksiä sen kanssa, kun kultaa käytettiin rahan arvon perustana. Jälkimmäisessä kirjoituksessaan Krugman kehuu myös Neil Irwinin (kriittistä) bitcoin-kirjoitusta Wonkblogssa.



Stephen Williamson (Washington University in St. Louis) / New Monetarist Economics

Williamson kertaa bitcoin-kirjoituksessaan hyödykerahan (commodity money), fiat -rahan (fiat money) ja yksityisen rahan (private money) ominaisuuksia ja vertaa bitcoinia niihin.

Williamsonkin vaikuttaa epäilevältä, sillä bitcoinin liikkeeseenlaskun läpinäkymättömyydestä johtuen hänestä ei voida sulkea pois riskiä, että tunnistamaton liikkeeseenlaskijataho lopulta tuottaa tavalla tai toisella ilmoitettua enemmän bitcoineja ja hyödyntää parempaa tietämystään bitcoinin toimintamekanismeista seigniorage-tulon luomiseksi itselleen. Williamsonia arvelluttaa myös mm. sopimattoman yhteistyön mahdollisuus (”kolluusio”) bitcoinin ”louhijoiden” ja sillä tehtyjen liiketoimien vahvistajien kesken. Tältä osin hän viittaa Timothy Leen aiempaan Bitcoin’s Collusion Problem -kirjoitukseen.

David Andolfatto (Research Division, Federal Bank of St. Louis) / MacroMania

Andolfatto on viitannut blog-kirjoituksissaan bitcoiniin kahdesti, tosin vain hänen jälkimmäinen ja varsin tuore kirjoituksensa Why gold and bitcoin make lousy money sisältää pohdintaa bitcoinin luonteesta vaihdon välineenä. Andolfatton keskeinen havainto on, että bitcoin ei vaikuta olevan tarkoituksenmukainen vaihdonväline, koska se ei säilytä ostovoimaansa vakaana lyhyellä aikavälillä.

IGM Economic Experts Panel

Chicagon yliopiston kauppakorkeakoulun (Chicago Booth) toteuttama IGM Economic Experts Panel kokoaa yhteen taloustieteen professoreiden näkemyksiä ajankohtaisista taloudellisista kysymyksistä. Noin 80% tämän paneelin vastaajista on samaa mieltä siitä, että bitcoinin arvo perustuu puhtaasti uskomukseen, että muut haluavat käyttää sitä vaihdon välineenä ja että tästä johtuen bitcoinin ostovoima mitä todennäköisimmin tulee heilahtelemaan niin paljon, että se rajoittaa bitcoinin hyödyllisyyttä.

Euroopan Keskuspankki (EKP)

Myös EKP on käsitellyt bitcoinia. Tämä tarkastelu löytyy EKP:n raportin Virtual Currency Schemes alaluvusta 3.1., jossa todetaan mm. seuraavaa:

“Therefore, although the current knowledge base does not make it easy to assess whether or not the Bitcoin system actually works like a pyramid or Ponzi scheme, it can justifiably be stated that Bitcoin is a high-risk system for its users from a financial perspective, and that it could collapse if people try to get out of the system and are not able to so because of its illiquidity.”

***

Tämä kirjoitus ei ole bitcoinin käyttöä puoltava suositus tai toisaalta myöskään suora kannanotto sen käyttöä vastaan. Uudenlaisena digitaalisena maksuvälineenä se saattaa hyvinkin toimia kätevänä vaihdon välineenä joissakin tilanteissa, joskaan viimeaikojen kokemukset bitcoinin ostovoiman heilahtelusta eivät tätä arviota tue. Sen kuitenkin totean, että bitcoinia on vaikea nähdä minkäänlaisena tavallisen kotitalouden järkevänä sijoituskohteena.

***

Kirjoittaja toimii taloustieteen professorina Jyväskylän yliopiston kauppakorkeakoulussa. Kirjoituksessa esitetyt näkemykset ovat omiani.

Avainsanat: bitcoin, raha

Aihealueet: Kummalliset, Makro, Rahoitus